Savienības kompetence saskaņā ar Līgumu (Līguma par Eiropas Savienības darbību 151. un 153. pants) Savienība un dalībvalstis (..) par saviem mērķiem izvirza nodarbinātības veicināšanu, dzīves un darba apstākļu uzlabošanu nolūkā tos saskaņot, turpinot ieviest uzlabojumus, kā arī pienācīgu sociālo aizsardzību, dialogu starp darba devējiem un darba ņēmējiem, cilvēkresursu attīstību, kas vērsta uz pastāvīgi augstas nodarbinātības uzturēšanu un cīņu pret sociālo atstumtību. Lai sasniegtu 151. pantā izvirzītos mērķus, Savienība atbalsta un papildina dalībvalstu darbības šādās jomās: a) uzlabojumi, jo īpaši darba vidē, lai aizsargātu darba ņēmēju veselību un drošību; b) darba apstākļi; e) darba ņēmēju informēšana un apspriešanās ar tiem; h) no darba tirgus atstumtu personu integrācija, neskarot 166. pantu; i) vīriešu un sieviešu vienlīdzība attiecībā uz iespējām darba tirgū un attieksmi darbā; j) sociālās atstumtības izskaušana.

Aģentūras kompetence (Padomes Regula (EK) Nr. 2062/94) Mērķi Lai uzlabotu darba vidi attiecībā uz darba ņēmēju veselības un drošības aizsardzību, kā noteikts Līgumā un turpmākajos stratēģijas dokumentos un rīcības programmās, kas attiecas uz veselības aizsardzību un drošību darbvietā, Aģentūras mērķis ir nodrošināt Savienības iestādes, dalībvalstis, sociālos partnerus un šajā jomā iesaistītos ar tehnisko, zinātnisko un ekonomisko informāciju, kas izmantojama drošības un veselības aizsardzībai darbā (2. pants). Uzdevumi — Vākt, analizēt un izplatīt informāciju par valstu un Savienības prioritātēm un zinātnisko izpēti. — Veicināt sadarbību un informācijas apmaiņu, ietverot informāciju par mācību programmām. — Nodrošināt Savienības iestādes un dalībvalstis ar informāciju, kas tām vajadzīga, lai izstrādātu un ieviestu politiku, jo īpaši attiecībā uz ietekmi uz mazajiem un vidējiem uzņēmumiem. — Sniegt informāciju par profilakses pasākumiem. — Dot ieguldījumu stratēģiju un Savienības rīcības programmu attīstībā. — Izveidot tīklu, kas aptver valstu kontaktpunktus un tematiskos centrus.

Pārvaldība Valde — Viens pārstāvis no katras dalībvalsts valdības. — Viens pārstāvis no katras dalībvalsts darba devēju organizācijas. — Viens pārstāvis no katras dalībvalsts darba devēju organizācijas. — Trīs pārstāvji no Komisijas. — Pirmo trīs kategoriju locekļus un to aizstājējus ieceļ no Darba drošības un veselības aizsardzības padomdevējas komitejas locekļu un to aizstājēju vidus. Birojs — Valdes priekšsēdētājs un trīs priekšsēdētāja vietnieki. — Viens koordinators no katras no trim interešu grupām. — Vēl pa vienam pārstāvim no katras grupas un Komisijas. Direktoru ieceļ Valde, pamatojoties uz Komisijas izveidotu kandidātu sarakstu. Komitejas Obligātas apspriešanās ar Eiropas Komisiju un Darba drošības un veselības aizsardzības padomdevēju komiteju par darba programmu un budžetu. Ārējā revīzija Eiropas Revīzijas palāta Budžeta izpildes apstiprinātājiestāde Eiropas Parlaments pēc Padomes ieteikuma

Aģentūrai pieejamie resursi 2012. gadā (2011. g.) Budžets 16,4 (16,4) miljoni EUR, no tiem: — Savienības subsīdija, Nodarbinātības ĢD: 89,0 % (91,0 %), — cita Savienības subsīdija, Nodarbinātības ĢD: 5,9 % (- %), — cita Savienības subsīdija, Paplašināšanās ĢD: 3,9 % (8,0 %), — cits: 1,2 % (1,0 %). Darbinieku skaits 2012. gada 31. decembrī 44 (44) amata vietas štatu sarakstā, no kurām aizņemtas 42 (41) Pārējie darbinieki: — norīkotie valstu eksperti: 0 (0), — līgumdarbinieki: 25 (26) (vienu no tiem finansēja no īpaši atvēlētiem līdzekļiem), — vietējie darbinieki: 1 (1). Kopējais darbinieku skaits: 68 (68) Norīkoti šādu pienākumu veikšanai: — pamatdarbībām: 48 (50), — administrācijā: 10 (10), — dažādiem uzdevumiem: 9 (8).

Produkti un pakalpojumi 2012. gadā (Informācijas vākšana un analizēšana) EIROPAS RISKA OBSERVATORIJA. PĀRMAIŅU PAREDZĒŠANA Īpašais mērķis nr. 1. Radīt pamatu, lai noteiktu prioritātes pētniecībai un pasākumiem darba drošības un veselības aizsardzības (DDV) jomā, veicot plaša mēroga prognožu izpēti, uzraugot un identificējot tendences, kā arī paredzot jaunus DDV nākotnes riskus. Pabeigts projekts, kurā prognozēti ilgtermiņa riski saistībā ar strauji augošo jomu – “videi draudzīgas darbvietas”. Šo projektu noslēdza politikas seminārs, kura mērķis bija pārbaudīt un apkopot dažādus izstrādātos scenārijus un noteikt, kā tie varētu rosināt dažādas politiskas izvēles, lai risinātu minētajā projektā skartos jautājumus. Publicēja ziņojumu un datubāzi ar labas prakses paraugiem, apejoties ar rūpnieciski ražotiem nanomateriāliem; šajā ziņojumā uzsvērts izpratnes trūkums par potenciālajiem riskiem, strādājot ar nanomateriāliem, kā arī akcentētas esošās iniciatīvas, lai informētu par riskiem saistībā ar rūpnieciski ražotiem nanomateriāliem. Īpašais mērķis nr. 2. Dot ieguldījumu mērķtiecīgākam pētniecības un profilakses darbam, pārskatot un analizējot pētniecības rezultātus par riska faktoriem un rezultātiem veselības jomā. Turpināja attīstīt kopīgo tīmekļa vietni OSHwiki, pievienojot tai sākotnējos rakstus; tiek gatavota vietnes provizoriska palaišana, kas paredzēta 2013. gadā, bet pilnībā to atklās 2014. gadā. OSHwiki pilnvaroti lietotāji varēs piekļūt informācijai, papildināt un mainīt to, un tajā tiks iekļautas būtiskas tēmas, ar kurām nodarbojas daudzas DDV pasaules organizācijas. Īpašais mērķis nr. 3. Nodrošināt DDV pētniecības un darbības prioritāšu noteikšanu, sniedzot uz vēsturiskiem un aktuāliem datiem pamatotu pārskatu par vispārēju darba drošību un veselības aizsardzību Eiropā. Pēc Eiropas valstu veikto pasākumu izanalizēšanas DDV rezultātu uzlabošanai, piemēram, (zemākas apdrošināšanas prēmijas vai nodokļu likmes par apdrošināšanu pret nelaimes gadījumiem, labāki bankas nosacījumi, t.i., zemākas procentu likmes, valsts subsīdijas) pabeidza Aģentūras ekonomisko stimulu projektu. Publicēja rokasgrāmatu, kurā sniegta informācija par iestādēm, kas var piedāvāt šādus stimulus. Īpašais mērķis nr. 4. Rosināt diskusiju par observatorijas atklājumiem un uzsvērt to būtiskumu, apspriežoties un sadarbojoties ar mērķa grupām un saņēmējiem. Aģentūras organizētajā seminārā par kancerogēniem un saslimstību ar vēzi, kas saistīta ar nodarbošanos, tika apkopota šobrīd esošā informācija par attiecīgajiem riskiem, iemesliem un apstākļiem saistībā ar arodekspozīcijas rezultātā notikušu saslimšanu ar vēzi. Kopā ar Eiropas Transporta drošības padomi Aģentūra organizēja informatīvu pasākumu par DDV autotransporta nozarē, īpašu uzmanību pievēršot darba ņēmēju līdzdalībai DDV iniciatīvās. Gatavojot DDV pasniedzējus un izglītojot par risku, Aģentūra publicēja informatīvus apkopojumus un vairākus konkrētu gadījumu izpētes ziņojumus par labu praksi; šie pasākumi ir daļa no projekta par DDV integrēšanu izglītībā. Aģentūra ir piedalījusies vairākās sanāksmēs un semināros, tostarp Pasaules Veselības organizācijas rīkotajā sanāksmē un Eiropas izglītības un mācību tīkla par darba drošību un apdraudējumu veselībai rīkotajā sanāksmē. Aģentūra izmanto savu tvitera kontu, lai popularizētu pasākumus sociālajos plašsaziņas līdzekļos, un šobrīd tai ir 6 000 sekotāju. Īpašais mērķis nr. 5. Palīdzēt politikas veidotājiem un DDV informācijas avotiem labāk atbalstīt uzņēmumus, izmantojot apsekojumus, kas ļauj iegūt reāllaika informāciju par DDV pārvaldību un būtiskiem DDV riskiem nākotnē. Pamatojoties uz Aģentūras 2009. gada Eiropas apsekojumu par jauniem un nākotnes riska veidiem (ESENER), 2012. gadā publicēja četrus sekundāri analītiskus ziņojumus, proti, “Arodveselības, darba drošības un veselības aizsardzības pārvaldīšana”, “Darba ņēmēju pārstāvība un apspriešanās ar to par veselības un drošības jautājumiem”, “Faktori, kas saistīti ar efektīvu psihosociālo risku pārvaldību darbā” un “Psihosociālā riska pārvaldības dzinuļi un šķēršļi Eiropas uzņēmumos - dzinuļu, šķēršļu un vajadzību izzināšana”. Turklāt publicēja šo ziņojumu sinopsi, kurā īsumā aplūkoti šo četru pētījumu rezultāti. “Izpratne par drošības un veselības aizsardzības, psihosociālā riska pārvaldību darba vietā, un darba ņēmēju līdzdalība, izmantojot ESENER”. ESENER ex post novērtējumu publicēja 2012. gada decembrī, un tajā kopumā tika apstiprināta esošā pieeja un noteikti jautājumi, kas nākamajā redakcijā ir jāuzlabo. Šo ziņojumu iesniedza Pētniecības un profilakses padomdevēju grupai (PRAG). Īpašais mērķis nr. 6. Censties panākt vienprātību jautājumos par DDV pētniecības prioritātēm, kā arī rosināt valstu DDV pētniecības institūtus noteikt kopīgas prioritātes, apmainīties ar rezultātiem un sekmēt DDV prasību iekļaušanu pētniecības programmās. Aģentūras tematiskais centrs 2012. gada septembra beigās iesniedza projektu nobeiguma ziņojumam par DDV prioritātēm ES laikposmā no 2013. līdz 2020. gadam. INFORMĀCIJA PAR DARBA VIDI. APMAIŅA AR ZINĀŠANĀM PAR LABU PRAKSI DARBA VIETĀ Īpašais mērķis nr. 1. Izveidot lietderīgus, praktiskus, augstas kvalitātes informatīvus materiālus Veselīgas darba vietas kampaņu atbalstam. Sākot 2012.–2013. gada kampaņu “Kopīgs darbs riska novēršanā”, izveidoja 20 produktus (informatīvus materiālus), tostarp kampaņas rokasgrāmatu, ar Eiropas sociāliem partneriem kopīgi izveidotus materiālus, konkrētu gadījumu izpētes ziņojumus un tīmekļa vietni. Īpašais mērķis nr. 2. Stiprināt profilakses pasākumus, sniedzot noderīgu un praktisku informāciju par labu praksi saistībā ar prioritārajām nozarēm un tēmām. Literatūras apskats mazas kampaņas ietvaros Pasaules dienā bez tabakas par darba ņēmēju un devēju motivāciju saistībā ar veselības veicināšanas pasākumiem darba vietā un trīs elektroniski informatīvie apkopojumi par tabaku (darba devējiem, smēķētājiem un nesmēķētājiem). Publicēja vairākus elektroniski informatīvus apkopojumus par tādām tēmām kā darba un privātās dzīves līdzsvars, jaunu strādājošo veselības veicināšana un garīgās veselības veicināšana. ES Aģentūra kopā ar Starptautisko Darba organizāciju (ILO) un NIOSH piedalījās apvienotā sanāksmē par DDV integrāciju izglītībā; šī sanāksme notika Turīnā un tajā iepazīstināja ar NAPO mācību materiāliem. Īpašais mērķis nr. 3. Atbalstīt profilakses pasākumus, nodrošinot informatīvo materiālu aktualitāti. Lai vērstu uzmanību uz izmaiņām ES tiesību aktos par ķīmiskām vielām, kuros īpaša uzmanība pievērsta darbavietas jautājumiem, Aģentūras tīmekļa vietnē vairākās valodās atjaunināja informāciju par REACH un CLP. To veica mazas kampaņas ietvaros, kurā piedalījās nozaru organizācijas, sociālie partneri, attiecīgie Komisijas dienesti, valstu politikas veidotāji un valstu REACH palīdzības dienesti. Ar ES Aģentūras darbu par bīstamām vielām, tostarp ar informāciju MVU, iepazīstināja SLIC Chemex grupas un ACSH WP Chemicals sanāksmē. Īpašais mērķis nr. 4. Uzlabot riska novērtējumu izmantošanu un kvalitāti mikrouzņēmumos un MVU (1-49 darbinieki), rīkojot informatīvus pasākumus par riska novērtējumu nepieciešamību, un veidu, kādā to darīt. Aģentūra turpināja pilnveidot projektu “Tiešsaistes interaktīvais riska novērtēšanas līdzeklis (OiRA)” gan ES, gan dalībvalstu līmenī. Programmatūras izveide 2012. gadā tuvojās nobeigumam, un, lai labāk apmierinātu OiRA partneru konkrētās vajadzības, tika pilnveidotas dažas funkcijas. Pēc lietderības pārbaudes ierosināja jaunas funkcijas, lai uzlabotu šā instrumenta lietošanas ērtības. Plaši pārņemot instrumentus gan valstu līmenī, gan līdzdarbojoties nozaru sociālo dialogu komitejās ES līmenī, Aģentūra aktīvi popularizēja un attīstīja OiRA kopienu. Sadarbība un koordinēšana Attīstīts kontaktpunktu tīkls, Aģentūras pārvaldība un sakari ar Eiropas un starptautiskām organizācijām. Īstenots projekts “Iestāžu darbības uzlabošana kandidātvalstīs un potenciālajās kandidātvalstīs” (īpaši atvēlēti līdzekļi). Plānošana un novērtējuma koordinēšana.